McBride sleep OB nou óók hof toeDie voormalige hoof van Opod, Robert McBride, getuig vroeër by die kommissie wat staatskaping moet ondersoek. (Foto: Bhekikhaya Mabaso/ANA) Die voormalige hoof van die polisiewaghond Opod, Robert McBride, gaan ook ŉ verslag van die Openbare Beskermer (OB), Busisiwe Mkhebane – waarin sy hom aan wangedrag skuldig bevind – in die hof laat hersien. “Ek gaan die hooggeregshof vra vir ŉ interdik teen enige remediërende optrede wat die OB teen my aanbeveel het en gaan die hoogs betwisbare verslag laat hersien,” het dié voormalige hoof van die onafhanklike polisieondersoekdirektoraat (Opod) Woensdag in ŉ verklaring gesê. Die OB het in haar verslag bevind bewerings dat die voormalige Opod-ondersoeker Cedrick Nkabinde geviktimiseer is omdat hy wangedrag aan die groot klok gehang het, was gegrond. McBride word daarvan beskuldig dat hy ŉ kenner ongemagtig aangestel het om doodsdreigemente teen hom en ander ondersoekers te ondersoek, asook vir die ongemagtigde aanstelling van ŉ voormalige polisie-administrasieklerk as die adjunkdirekteur van die Nasionale Gespesialiseerde Ondersoekspan. McBride ontken die bewerings van wanbestuur, wangedrag en magsmisbruik en sê ŉ soortgelyke klag is ook by die Staatdienskommissie ingedien. Die kommissie het hom van enige blaam onthef. “Die OB se verslag is hoogs hersienbaar. Dit is irrasioneel omdat die bevindings nie met die feite ooreenstem nie,” lui McBride se verklaring. “Die OB se verslag is wesenlik ŉ wegkalwing van Opod se onafhanklikheid en gaan bes moontlik Opod-ondersoeke na grootskaalse korrupsie en plundery in die polisie in die wiele ry omdat die OB-verslag die meeste van Opod se uitvoerende lede valslik betrek. Dit is duidelik dat die bedoeling is om die funksionering van Opod te stuit.” McBride is ook agterdogtig oor die tydsberekening vir die beskikbaar maak van die verslag. “Dit is op die vooraand van die lang verwagte getuienis van senior Opod-ondersoekers voor die Zondo-kommissie wat staatskaping ondersoek wat vandag [Woensdag] begin lewer is,” het McBride gesê. “Opod moet sy onafhanklikheid verdedig. Opod moet ook sy werkers teen dié terugveg-veldtog verdedig. Indien hy dit nie doen nie, gaan Opod ŉ instrument in die hande van korruptes word en onder politieke druk swig.”